b'\n_START_ARTICLE_\n1996 m. FIDE pasaulio \xc5\xa1achmat\xc5\xb3 \xc4\x8dempionatas\n_START_PARAGRAPH_\n1996\xc2\xa0m. FIDE pasaulio \xc5\xa1achmat\xc5\xb3 \xc4\x8dempionatas \xe2\x80\x93 FIDE organizuotos pasaulio \xc5\xa1achmat\xc5\xb3 \xc4\x8dempionato var\xc5\xbeybos, kuriose buvo i\xc5\xa1ai\xc5\xa1kintas FIDE pasaulio \xc5\xa1achmat\xc5\xb3 \xc4\x8dempionas._NEWLINE_\xc5\xa0iame pasaulio \xc4\x8dempionate FIDE \xc4\x8dempionas Anatolijus Karpovas prival\xc4\x97jo nuo pusfinalio \xc5\xbeaisti kandidat\xc5\xb3 ma\xc4\x8duose, tod\xc4\x97l j\xc5\xb3 finalinis ma\xc4\x8das tur\xc4\x97jo i\xc5\xa1ai\xc5\xa1kinti pasaulio \xc4\x8dempion\xc4\x85. Jis vyko 1996\xc2\xa0m. bir\xc5\xbeelio 6\xc2\xa0\xe2\x80\x93 liepos 11 d. Elistoje. _NEWLINE_Finalinis ma\xc4\x8das buvo \xc5\xbeaid\xc5\xbeiamas i\xc5\xa1 20 partij\xc5\xb3. Jame susitiko Anatolijus Karpovas ir Gata Kamskis. Baig\xc4\x97si Anatolijaus Karpovo pergale 10\xc2\xbd\xc2\xa0: 7\xc2\xbd (+6 -3 =9)\xc2\xa0\xe2\x80\x93 jis apgyn\xc4\x97 FIDE pasaulio \xc4\x8dempiono titul\xc4\x85.\n_START_SECTION_\nPretendento atranka\n_START_PARAGRAPH_\nTai \xc5\xa1e\xc5\xa1ioliktas pasaulio \xc5\xa1achmat\xc5\xb3 \xc4\x8dempionato ciklas, kai pretendentas buvo atrenkamas pagal FIDE nustatyt\xc4\x85 tvark\xc4\x85._NEWLINE_Pravedus 1992\xe2\x80\x931993\xc2\xa0m. zoninius turnyrus \xc4\xaf 1993\xc2\xa0m. Bylio tarpzonin\xc4\xaf turnyr\xc4\x85 pateko geriausiai pasirod\xc4\x99 dalyviai:_NEWLINE_I\xc5\xa1 1.1a (Vakar\xc5\xb3 Europa: Anglija, Airija, Velsas ir \xc5\xa0kotija) 2 v.  (M. Adamsas ir J. Spilmenas)._NEWLINE_I\xc5\xa1 1.1b (Vakar\xc5\xb3 Europa: Liuksemburgas, Belgija, Pranc\xc5\xabzija, Monakas) 2 v.  (L. van Velis ir P. van der Sterenas)._NEWLINE_I\xc5\xa1 1.1c (Vakar\xc5\xb3 Europa: Andora, Ispanija, Portugalija, Italija, San Marinas) 2 v.  M. Ileskas,  M. Godena._NEWLINE_I\xc5\xa1 1.2a (Centrin\xc4\x97 Europa: Vokietija, Slov\xc4\x97nija, Austrija, \xc5\xa0veicarija, Lichten\xc5\xa1teinas) 1 v.  E. Lobronas._NEWLINE_I\xc5\xa1 1.2b (Centrin\xc4\x97 Europa: Bosnija ir Hercegovina, Kroatija, Izraelis) 2v.  Z. Ko\xc5\xbeulas,  I. Smirinas._NEWLINE_I\xc5\xa1 1.3 (\xc5\xa0iaur\xc4\x97s \xc5\xa1alys: Danija, Suomija, Farerai, Norvegija, \xc5\xa0vedija) 3 v.  S. Agdestainas,  F. Hellersas,  J. Hjartarsonas._NEWLINE_I\xc5\xa1 1.4 (Ryt\xc5\xb3 Europa: Vengrija, Bulgarija, Rumunija, Slovakija, \xc4\x8cekija) 6 v.  K. Georgijevas, po A ma\xc4\x8do turnyro:  J. Polgar ,  L. Fta\xc4\x8dnikas; B-  (V. Topalovas ir V. Spasovas),  L. Porti\xc5\xa1as._NEWLINE_I\xc5\xa1 1.5a (Ryt\xc5\xb3 Vidur\xc5\xbeemis\xc2\xa0\xe2\x80\x93 Albanija, Malta, Kipras, Graikija, Turkija, Jugoslavija) 3 v. A ir B nugal\xc4\x97tojai ir ma\xc4\x8do At\xc4\x97nuose tarp antr\xc5\xb3j\xc5\xb3 vieto nugal\xc4\x97tojas\xc2\xa0\xe2\x80\x93  N. Kalesis._NEWLINE_I\xc5\xa1 1.5b (U\xc5\xbekaukaz\xc4\x97: Arm\xc4\x97nija, Gruzija) 3 v.  S. Lputianas,  G. Bagaturovas,  T. Nalbadianas._NEWLINE_I\xc5\xa1 1.6 Rusija 3 v.  (S. Dvoiris, A. Drejevas, E. Sve\xc5\xa1nikovas, E. Pigusovas)._NEWLINE_I\xc5\xa1 1.7a (Latvija, Lietuva, ir Estija) 1 v.  V. Mali\xc5\xa1auskas_NEWLINE_I\xc5\xa1 1.7b (Baltarusija, Moldavija, Ukraina, Azerbaid\xc5\xbeanas) 1 v.  A. Aleksandrovas,  A. Frolovas_NEWLINE_I\xc5\xa1 2.1 JAV 1 v.  (P. Volfas, B. Gulko, A. Sherseris, J. Seiravanas, D. Gurevi\xc4\x8dius)_NEWLINE_I\xc5\xa1 2.2 Kanada 1 v.  A. Lesiege_NEWLINE_I\xc5\xa1 2.3 (Bahamos, Kuba, Bermudai, Haitis, Dominika, Jamaika, Puerto Rikas, Barbadosas, Kolumbija, Ekvadoras, Gajana, Oland\xc5\xb3 Antilai, | Surinamas, Trinidadas ir Tobagas, Belizas, Kosta Rika, Salvadoras, Gvatemala, Hond\xc5\xabras, Meksika, Nikaragva, Panama, Venesuela) 2 v.  (V. Arencibija, J. Nogeiras)_NEWLINE_I\xc5\xa1 3.1 (Vakar\xc5\xb3 Azija Afganistanas, Indija, Banglade\xc5\xa1as, Bahreinas, Iranas, Irakas, Jordanija, Pakistanas, Kuveitas, Libanas, Nepalas, Palestina, | Kataras, Jemenas, Jungtiniai Arab\xc5\xb3 Emyratai, \xc5\xa0ri Lanka, Sirija) 1.v.  (D. Barua, V. Koshy)_NEWLINE_I\xc5\xa1 3.2 (Ryt\xc5\xb3 Azija ir Okeanija: Australija, Japonija, Indonezija, Filipinai, Vietnamas, Fid\xc5\xbeis, Brun\xc4\x97jus, Honkongas, Malaizija, Mianmaras, Naujoji Zelandija, Papua Naujoji Gvin\xc4\x97ja, Singap\xc5\xabras, Tailandas) 1 v.  J. Rod\xc5\xbeersas_NEWLINE_I\xc5\xa1 3.3 Kinija 2. v.  (Mi Ye ir Mi Ksu)._NEWLINE_I\xc5\xa1 3.4 (Vidurin\xc4\x97 Azija: Kazachstanas, Mongolija, Tad\xc5\xbeikija, Turkm\xc4\x97nija, Kirgizija) 1. v.  O. Anageldijevas._NEWLINE_I\xc5\xa1 4.1 (Vakar\xc5\xb3 Afrika\xc2\xa0\xe2\x80\x93 Al\xc5\xbeyras, Gambija, Malis, Libija, Mauritanija, Marokas, Tunisas, Dramblio Kaulo Krantas, Senegalas) 1 v.  H. Hamdouchis._NEWLINE_I\xc5\xa1 4.2 (Ryt\xc5\xb3 Afrika: Gana, Egiptas, Kenija, Nigerija, Sei\xc5\xa1eliai, Uganda, Zairas, Sudanas) 1 v  E. Ahmedas._NEWLINE_I\xc5\xa1 4.3 (Piet\xc5\xb3 Afrika: Angola, Madagaskaras, Botsvana, Mozambikas, Zambija, Zimbabv\xc4\x97, Piet\xc5\xb3 Afrika) 1 v.  D. Gliukmanas.\n_START_SECTION_\nBylio tarpzoninis turnyras\n_START_PARAGRAPH_\n1993\xc2\xa0m. tarpzoninis turnyras Bylije vyko 1993 liepos m\xc4\x97n._NEWLINE_73 dalyviai 13-k\xc4\x85 rat\xc5\xb3 kovojo d\xc4\x97l 10-ties kelialapi\xc5\xb3 \xc4\xaf 1994/95\xc2\xa0m. Kandidat\xc5\xb3 ma\xc4\x8dus. _NEWLINE_I\xc5\xa1 zonini\xc5\xb3 turnyr\xc5\xb3 buvo pakviesti 48 \xc5\xbeaid\xc4\x97jai._NEWLINE_Pakviesti u\xc5\xbe auk\xc5\xa1tus reitingus (1993\xc2\xa0m. sausio 1 d.)\xc2\xa0\xe2\x80\x93 25 dalyviai_NEWLINE_Nugal\xc4\x97jo B. Gelfandas\xc2\xa0\xe2\x80\x93 9 ta\xc5\xa1kai; 2-9 vietas i\xc5\xa1kovojo: P. Van der Sterenas, G. Kamskis, A. Chalifmanas, M. Adamsas, L. Judasinas, V. Salovas, D. Lautieras\xc2\xa0\xe2\x80\x93 po 8\xc2\xbd ta\xc5\xa1ko. 10 viet\xc4\x85, pagal papildomus rodiklius, u\xc5\xbe\xc4\x97m\xc4\x97 V. Anandas\xc2\xa0\xe2\x80\x93 8 ta\xc5\xa1kai. Min\xc4\x97ti \xc5\xa1achmatininkai pateko \xc4\xaf 1994/95\xc2\xa0m. Kandidat\xc5\xb3 ma\xc4\x8dus.\n_START_SECTION_\nKandidat\xc5\xb3 ma\xc4\x8dai\n_START_PARAGRAPH_\n1994\xe2\x80\x931996\xc2\xa0m. FIDE Kandidat\xc5\xb3 ma\xc4\x8duose dalyvavo 13 didmeistri\xc5\xb3: FIDE pasaulio \xc4\x8dempionas A. Karpovas (\xc5\xbeaid\xc4\x97 nuo pusfinalio); J. Timanas ir Art\xc5\xabras Jusupovas\xc2\xa0\xe2\x80\x93 1991/93\xc2\xa0m. kandidat\xc5\xb3 ma\xc4\x8d\xc5\xb3 pusfinalininkai; 10 dalyvi\xc5\xb3, geriausiai pasirod\xc5\xbeiusi\xc5\xb3 1993\xc2\xa0m. Bilio tarpzoniniame turnyre._NEWLINE_FIDE Generalin\xc4\x97 Asambl\xc4\x97ja pakeit\xc4\x97 kandidat\xc5\xb3 ma\xc4\x8d\xc5\xb3 nuostatus: a\xc5\xa1tuntfinalio, ketvirtfinalio ma\xc4\x8dai \xc5\xbeaid\xc5\xbeiami po 8 partijas, pusfinalio\xc2\xa0\xe2\x80\x93 po 10 ir finalinis ma\xc4\x8das\xc2\xa0\xe2\x80\x93 20 partij\xc5\xb3. Nugal\xc4\x97toju laikomas tas \xc5\xbeaid\xc4\x97jas, kuris ma\xc4\x8de surenka daugiau ta\xc5\xa1k\xc5\xb3. Lygi\xc5\xb3j\xc5\xb3 atveju, skiriamos dvi papildomos partijos su sutrumpinta laiko kontrole (po 1 val, po 30 ir po 15 min).\n_START_SECTION_\nPretendentas\n_START_PARAGRAPH_\nKai 1993\xc2\xa0m. \xc5\xa1achmat\xc5\xb3 pasaulis skilo \xc4\xaf dvi dalis, vargu, ar kas galvojo, kad G. Kamskis pasieks ma\xc4\x8d\xc4\x85, kuriame kovojama d\xc4\x97l pasaulio \xc4\x8dempiono vardo. Bet jis tapo vos ne dviej\xc5\xb3 kov\xc5\xb3 d\xc4\x97l kar\xc5\xabnos dalyviu: su G. Kasparovu\xc2\xa0\xe2\x80\x93 P\xc5\xa0A \xc4\x8dempionate ir su A. Karpovu FIDE \xc4\x8dempionate._NEWLINE_Gim\xc4\x97 jis 1974\xc2\xa0m. Novokuznecke, o po to, su t\xc4\x97vu persik\xc4\x97l\xc4\x97 \xc4\xaf Leningrad\xc4\x85, kur ir susidom\xc4\x97jo \xc5\xa1achmatais. D\xc4\x97ka savo \xc5\xa1achmat\xc5\xb3 talento, jis labai greitai kilo ir 1987\xc2\xa0m. pakartojo G. Kasparovo rekord\xc4\x85\xc2\xa0\xe2\x80\x93 b\xc5\xabdamas 13 met\xc5\xb3 laim\xc4\x97jo SSRS jaunimo \xc4\x8dempionat\xc4\x85. Ta\xc4\x8diau 1989\xc2\xa0m., kartu su t\xc4\x97vu Rustamu, pab\xc4\x97go i\xc5\xa1 SSRS!_NEWLINE_Per interviu Kamskis vyresnysis apie i\xc5\xa1vykim\xc4\x85 ai\xc5\xa1kino tiktai sportin\xc4\x97mis prie\xc5\xbeastimis\xc2\xa0\xe2\x80\x93 skund\xc4\x97si tuo, kad jiems nebuvo leid\xc5\xbeiama pilnai atsiskleisti._NEWLINE_1990\xc2\xa0m. G. Kamskis tampa didmeistriu, laim\xc4\x97j\xc4\x99s superturnyr\xc4\x85 Tilburge, kur aplenk\xc4\x97 V. Ivan\xc4\x8diuk\xc4\x85, B. Gelfand\xc4\x85, N. \xc5\xa0ort\xc4\x85 ir J. Timan\xc4\x85. Bet 1991\xc2\xa0m. jo lauk\xc4\x97 nes\xc4\x97km\xc4\x97 Linareso turnyre\xc2\xa0\xe2\x80\x93 tesurinko tik 2\xc2\xbd i\xc5\xa1 13, bet u\xc5\xbetat laim\xc4\x97jo JAV \xc4\x8dempionat\xc4\x85!_NEWLINE_1992\xc2\xa0m. jis laim\xc4\x97jo prie\xc5\xa1 pat\xc4\xaf G. Kasparov\xc4\x85. Ta\xc4\x8diau tarpzoniniame Bylije jo dar nelaik\xc4\x97 b\xc5\xabsimu kandidatu, nes reiting\xc5\xb3 lentel\xc4\x97je dar nepateko \xc4\xaf pirm\xc4\x85j\xc4\xaf de\xc5\xa1imtuk\xc4\x85. _NEWLINE_Ta\xc4\x8diau svetimos nuomon\xc4\x97s, nei anks\xc4\x8diau, nei v\xc4\x97liau, Gatos nedomino: likus iki pabaigos 4-iems ratams jis lengvai u\xc5\xbefiksavo \xe2\x80\x9e+4\xe2\x80\x9c, reikalingus patekimui \xc4\xaf FIDE kandidat\xc5\xb3 ma\xc4\x8dus. _NEWLINE_O po to, Groningeno atrankos turnyre nesunkiai pateko \xc4\xaf antrus kandidat\xc5\xb3 ma\xc4\x8dus (P\xc5\xa0A). Be G. Kamskio, toki\xc5\xb3 \xe2\x80\x9edvigub\xc5\xb3\xe2\x80\x9c kandidat\xc5\xb3 buvo dar trys\xc2\xa0\xe2\x80\x93 V. Anandas, M. Adamsas, V. Kramnikas._NEWLINE_Skirtingai nuo \xc5\xa1io trejeto G. Kamskis kandidat\xc5\xb3 ma\xc4\x8dams atidav\xc4\x97 visas savo j\xc4\x97gas\xc2\xa0\xe2\x80\x93 visus sekan\xc4\x8dius metus tiesiog gyveno \xe2\x80\x9etreniruo\xc4\x8di\xc5\xb3 stovykloje\xe2\x80\x9c Toks \xe2\x80\x9eproto \xc5\xa1turmas\xe2\x80\x9c, kartu su nepalenkiama valia ir ne\xc4\xaftik\xc4\x97tinu tikslo siekimu, dav\xc4\x97 rezultat\xc5\xb3._NEWLINE_FIDE kandidat\xc5\xb3 ma\xc4\x8duose \xc4\xafveikus Van der Steren\xc4\x85 rezultatu 4\xc2\xbd\xc2\xa0: 3\xc2\xbd jam i\xc5\xa1 karto teko pats pavojingiausias var\xc5\xbeovas\xc2\xa0\xe2\x80\x93 V. Anandas._NEWLINE_Ma\xc4\x8do Sanga Napare prad\xc5\xbeioje V. Anandas diktavo savo s\xc4\x85lygas. Po dviej\xc5\xb3 lygi\xc5\xb3j\xc5\xb3 ma\xc4\x8do prad\xc5\xbeioje, jis laim\xc4\x97jo 3-i\xc4\x85j\xc4\x85 ir 4-\xc4\x85j\xc4\x85, spaud\xc4\x97 5-ojoje, bet jausmas, kad pergal\xc4\x97 arti, padar\xc4\x97 savo\xc2\xa0\xe2\x80\x93 jis neberod\xc4\x97 reikalingo atkaklumo. _NEWLINE_Tuo metu, kai buvo likusios tik trys partijos, jis vargu, ar galvojo, kad i\xc5\xa1leis pergal\xc4\x99 ma\xc4\x8de. U\xc5\xbe savo ner\xc5\xabpestingum\xc4\x85 buvo nubaustas 6-oje partijoje, kuri\xc4\x85 laim\xc4\x97jo var\xc5\xbeovas. G. Kamskis laim\xc4\x97jo dar ir 7-\xc4\x85j\xc4\x85\xc2\xa0\xe2\x80\x93 ir v\xc4\x97l baigm\xc4\x97je. Ma\xc4\x8das baig\xc4\x97si lygiosiomis 4\xc2\xa0: 4. _NEWLINE_Ir \xc4\x8dia, \xc5\xbeaid\xc5\xbeiant greit\xc4\x85sias, V. Anandas buvo tiek susijaudin\xc4\x99s, kad nebeparod\xc4\x97 pasiprie\xc5\xa1inimo\xc2\xa0\xe2\x80\x93 galutinis rezultatas: 6 :4 G. Kamskio naudai._NEWLINE_V. Anandas vis tik sugeb\xc4\x97jo atsirevan\xc5\xa1uoti\xc2\xa0\xe2\x80\x93 po pusme\xc4\x8dio P\xc5\xa0A kandidat\xc5\xb3 ma\xc4\x8d\xc5\xb3 finale\xc2\xa0\xe2\x80\x93 6\xc2\xbd\xc2\xa0: 4\xc2\xbd. Ir taip sutrukd\xc4\x97 G. Kamskiui per vienerius metus susitikti su A. Karpovu ir G. Kasparovu dviejuose pasaulio \xc4\x8dempionatuose._NEWLINE_O FIDE pusfinalyje \xc4\x97jo toliau: sutriu\xc5\xa1kin\xc4\x99s V. Salov\xc4\x85 5\xc2\xbd\xc2\xa0: 1\xc2\xbd, pateko \xc4\xaf final\xc4\x85.\n_START_SECTION_\n\xc4\x8cempionas\n_START_PARAGRAPH_\nI\xc5\xa1 karto laim\xc4\x97j\xc4\x99s FIDE \xc4\x8dempiono titul\xc4\x85, A. Karpovas, finale nugal\xc4\x97j\xc4\x99s V. Ivan\xc4\x8diuk\xc4\x85, laim\xc4\x97jo atkrentam\xc5\xb3j\xc5\xb3 ma\xc4\x8d\xc5\xb3 var\xc5\xbeybas Tilburge. Ta\xc4\x8diau svarbiauusia s\xc4\x97km\xc4\x97 lauk\xc4\x97 Anatolijaus lauk\xc4\x97 1994\xc2\xa0m. Linareso turnyre. Ten jam sek\xc4\x97si viskas! Prad\xc4\x97j\xc4\x99s nuo \xc5\xa1e\xc5\xa1i\xc5\xb3 pergali\xc5\xb3, 7-ojoje juodaisiais vos ne\xc4\xafveik\xc4\x97 2-\xc4\x85j\xc4\x85 viet\xc4\x85 u\xc5\xbe\xc4\x97musio_NEWLINE_G. Kasparovo. Turnyras baig\xc4\x97si jo triumfu\xc2\xa0\xe2\x80\x93 11 ta\xc5\xa1k\xc5\xb3 i\xc5\xa1 13 ir 2-os vietos prizininkas aplenktas 2\xc2\xbd ta\xc5\xa1ko._NEWLINE_Ta\xc4\x8diau v\xc4\x97lesni 1994\xc2\xa0m. turnyrai nebuvo tokie s\xc4\x97kmingi: vidutini\xc5\xa1kai su\xc5\xbeaista Monake, u\xc5\xbeleido Dos Hermanase pirm\xc4\x85 viet\xc4\x85 B. Gelfandui, Las Palmase G. Kamskiui, o Dortmunde tesurinko vos 50% ta\xc5\xa1k\xc5\xb3\xe2\x80\xa6 Buenos Air\xc4\x97se \xe2\x80\x9esicili\xc5\xa1kajame\xe2\x80\x9c turnyre j\xc4\xaf aplenk\xc4\x97 V. Salovas, V. Anandas, V. Ivan\xc4\x8diukas ir J. Polgar._NEWLINE_Ta\xc4\x8diau, kai prireik\xc4\x97, jis parod\xc4\x97 klas\xc4\x99! FIDE k\xc4\x85 tik buvo pakeitusi \xc4\x8dempionato taisykles, pagal kurias \xc4\x8dempionas tur\xc4\x97jo nuo pusfinalio dalyvauti kandidat\xc5\xb3 ma\xc4\x8duose. Burtai jam l\xc4\x97m\xc4\x97 pusfinalyje susitikti su B. Gelfandu. Ma\xc4\x8das vyko Indijoje Sanghi Nagare. Po trij\xc5\xb3 partij\xc5\xb3 A. Karpovas buvo atsilik\xc4\x99s 1\xc2\xa0: 2 ir tur\xc4\x97jo d\xc5\xbeiaugtis, kad santykis ne dar blogesnis\xe2\x80\xa6_NEWLINE_Ta\xc4\x8diau A. Karpovo \xe2\x80\x9emanevrai\xe2\x80\x9c lentoje pad\xc4\x97jo jam pasiekti svarbias pergales 4-oje, o po to ir 6-oje partijose. Sekan\xc4\x8dioje, 7-oje, A. Karpovas, pasinaudoj\xc4\x99s savo puikia technika, laim\xc4\x97jo truputi geresn\xc4\x99 riki\xc5\xb3 baigm\xc4\x99. O 9-oje partijoje pastat\xc4\x97 10 partij\xc5\xb3 ma\xc4\x8de ta\xc5\xa1k\xc4\x85\xc2\xa0\xe2\x80\x93 6:3. Taip jis pateko \xc4\xaf finalin\xc4\xaf ma\xc4\x8d\xc4\x85, kur jam d\xc4\x97l \xe2\x80\x9ekar\xc5\xabnos\xe2\x80\x9c teko kovoti su Gata Kamskiu.\n_START_SECTION_\nPrognoz\xc4\x97s prie\xc5\xa1 ma\xc4\x8d\xc4\x85\n_START_PARAGRAPH_\nKas d\xc4\x97l A. Karpovo ir G. Kamskio \xe2\x80\x9e\xc5\xa1achmat\xc5\xb3 santyki\xc5\xb3\xe2\x80\x9c tai jie iki Elistos buvo su\xc5\xbeaid\xc4\x99 14 partij\xc5\xb3 (+5,-2, =7) A. Karpovo naudai_NEWLINE_Bet visus \xe2\x80\x9epliusus\xe2\x80\x9c A. Karpovas buvo susikrov\xc4\x99s pirmuosiuose susitikimuose. I\xc5\xa1 paskutini\xc5\xb3j\xc5\xb3 6 partij\xc5\xb3\xc2\xa0\xe2\x80\x93 penkerios baig\xc4\x97si lygiosiomis, o vien\xc4\x85 laim\xc4\x97jo G. Kamskis. Be to ir reitingai greitai art\xc4\x97jo: prie\xc5\xa1 ma\xc4\x8do prad\xc5\xbeia 45-me\xc4\x8dio A. Karpovo jis buvo 2770, o 22-me\xc4\x8dio G. Kamskio 2735._NEWLINE_Be abejon\xc4\x97s A. Karpovo patyrimas \xc5\xbeaid\xc5\xbeiant ma\xc4\x8dus buvo \xc5\xbeymiai didesnis. Bet G. Kamskis po beveik metus trukusios nenutr\xc5\xabkstamos kovos su kandidatais buvo padar\xc4\x99s pirmyn did\xc5\xbeiul\xc4\xaf \xc5\xa1uol\xc4\xaf. Jo pus\xc4\x97je buvo jaunyst\xc4\x97, energija ir did\xc5\xbeiulis noras nugal\xc4\x97ti._NEWLINE_Tiesa, prie\xc5\xa1 pat ma\xc4\x8d\xc4\x85, A. Karpovas gavo \xe2\x80\x9eparam\xc4\x85\xe2\x80\x9c: jo reikalavimas, kad b\xc5\xabt\xc5\xb3 vykdomas i\xc5\xa1ankstin\xc4\x97s sutarties punktas, pagal kur\xc4\xaf ma\xc4\x8das tur\xc4\x97t\xc5\xb3 b\xc5\xabti \xc5\xbeaid\xc5\xbeiamas su atid\xc4\x97tomis partijmis, buvo patenkintas. Tai leido jam kompensuoti am\xc5\xbeiaus skirtum\xc4\x85, o gal b\xc5\xabt, d\xc4\x97ka geresn\xc4\x97s analitin\xc4\x97s brigados, \xc4\xafgyti kai kuri\xc4\x85 persvar\xc4\x85._NEWLINE_Tad nugal\xc4\x97tojas nebuvo i\xc5\xa1 anksto ai\xc5\xa1kus.\n_START_SECTION_\nMa\xc4\x8do vieta\n_START_PARAGRAPH_\nJei P\xc5\xa0A ma\xc4\x8das Kasparovas-Anandas, su tam tikrais sunkumais, prasid\xc4\x97jo 1995\xc2\xa0m. ruden\xc4\xaf Niujorke, tai dvikova tarp A. Karpovo ir G. Kamskio buvo pakibusi ore. Indai, \xc4\xaf kuriuos d\xc4\x97jo viltis FIDE ir kur vyko kandidat\xc5\xb3 ma\xc4\x8dai, vos tik V. Anandas i\xc5\xa1krito, prarado bet kok\xc4\xaf nor\xc4\x85 organizuoti final\xc4\x85. F. Kampomanesas negal\xc4\x97jo rasti organizatori\xc5\xb3 nei iki 1994\xc2\xa0m. pabaigos, nei 1995 metais._NEWLINE_V\xc4\x97liau susidom\xc4\x97jim\xc4\x85 ma\xc4\x8du buvo parei\xc5\xa1k\xc4\x99s Monrealis. Bet \xc5\xa1is variantas buvo tiek ilgai svarstomas, kad ma\xc4\x8do realumu prad\xc4\x97jo abejoti ir patys organizatoriai._NEWLINE_O po to netik\xc4\x97tai FIDE pasirod\xc4\x97 naujas prezidentas!_NEWLINE_Kirsanas Ilium\xc5\xbeinovas i\xc5\xa1 karto pasin\xc4\x97r\xc4\x97 \xc4\xaf darb\xc4\x85, bet visos jo pastangos i\xc5\xa1judinti kanadie\xc4\x8dius buvo bevais\xc4\x97s. Ir tada jis parei\xc5\xa1k\xc4\x97, kad A. Karpovas su G. Kamskiu \xc5\xbeais Bagdade! Huseinas, jo draugas, pasiruo\xc5\xa1\xc4\x99s duoti ma\xc4\x8dui pinig\xc5\xb3._NEWLINE_Ar tai buvo bandymas sukelti visuomen\xc4\x97s susidom\xc4\x97jim\xc4\x85 FIDE ma\xc4\x8du, ar Kirsanas Ilium\xc5\xbeinovas i\xc5\xa1 tikro ved\xc4\x97 derybas su Sadamu Huseinu, lieka ne\xc5\xbeinoma. Bet po to, kai daugiau, kaip de\xc5\xa1imt \xc5\xa1achmat\xc5\xb3 federacij\xc5\xb3 parei\xc5\xa1k\xc4\x97 paliksian\xc4\x8dios FIDE, jei ma\xc4\x8das vykt\xc5\xb3 Irake, o JAV valstyb\xc4\x97s departamentas u\xc5\xbedraud\xc4\x97 G. Kamskiui net svarstyti tokius pasi\xc5\xablymus, kalbos apie Bagdad\xc4\x85 nutilo. Alternatyvos liko Maskva ir Baku._NEWLINE_O po to atsirado Elistos, gimtojo K. Ilium\xc5\xbeinovo miesto, kuriame jis ruo\xc5\xa1\xc4\x97si pravesti 1998\xc2\xa0m. \xc5\xa1achmat\xc5\xb3 olimpiad\xc4\x85, kandidat\xc5\xabra. Be to FIDE prezidentas buvo vienintelis piniginio prizo donoras, i\xc5\xa1skyr\xc4\x99s 1,5 milijon\xc5\xb3 JAV doleri\xc5\xb3.'